Zoid het sedert die grendeltyd verskeie suksesvolle veilings aangebied en gaan hierdie week vyf pragtige gehekelde komberse op Facebook opveil. Hugo Theart, artistieke direkteur van die KKNK, nooi belangstellendes uit om deel van die pret te wees. “Karen Zoid is ’n jarelange vriend van die KKNK en dit is werklik wonderlik dat sy haar platform gebruik om die ReWOLusie-projek te ondersteun en help. Hierdie is jou geleentheid om op ’n handgemaakte kombers te bie. Die veiling se opbrengs word vir liefdadigheidsprojekte gebruik”, sê hy.
Hierdie gemeenskapsprojek is vroeër vanjaar vereer met die Blou Fiësta vir uitsonderlike bydrae. “Die bolle en bolle wol se kunswerke, wat die strate en lamppale en enige plek waar jy gekyk het, versier het, het ’n unieke en homogene identiteit aan die strate van Oudtshoorn gegee tydens die KKNK. Dit het boekdele gespreek oor hoe gemeenskappe kan saamwerk om kuns vir ’n goeie doel te skep”, sê Johan van Lill, sameroeper van die Fiëstapaneel.